Pe mai bine de jumătate din străzile din București, marcajele fie sunt șterse, fie incomplete. Activiştii acuză administrația orașului de incompetență și spun că au loc foarte multe accidente rutiere din această cauză. Oficialii Primăriei Capitalei promit că problema va fi rezolvată în această toamnă.

În sectorul 6, muncitorii trag de zor să asfalteze trotuare și artere. Marcajele rămân însă doar o promisiune. Specialiștii au estimat că aproape 60% din infrastructura rutieră din București este fără marcaje sau cu ele aproape șterse.

Paul Dorneanu, președinte Asociația Construim România: „Ar trebui făcut un audit pentru a identifica locurile unde sunt necesare de urgență trasarea marcajelor astfel ca situațiile neplăcute să nu mai apară. Dacă mergem prin București vedem că mare parte din străzi nu au marcaje care să îi ghideze pe șoferi pe benzi, marcajele pietonale.”

Experții în pilotaj spun că deși problema ar putea părea nesemnificativă, lipsa marcajului poate fi cauza unor accidente grave.

Sorin Ene, pilot: „În momentul în care plouă noaptea și asfaltul este lucios este foarte greu să te orientezi. Orientarea în timp și spațiu pentru șoferi este foarte importantă: mereu avem limitele părții carosabile care sunt foarte importante cu atât mai mult partea mediană.”

Șoferii spun că s-au cam obișnuit cu o astfel de situație:

- Nu poți să te ghidezi, nu poți să-ți faci treaba mai ușor. Văd că pun borduri! Sunt bani publici, spală băieții, știu că iese! (Reporter: La marcaje nu iese?) Nu cred.

- Vopseaua trebuie să o repete din două sau trei luni că se duce, aia e, o fi și ea de calitatea a treia. Nu este vorba de sărăcie, este vorba despre indolență și de alte manevre.

Oficialii Primăriei Capitalei spun că din toamnă străzile din București sunt cuprinse într-un program amplu de asfaltare.

Redactor web: George Costiță